《和诗守丰年行》
宋代·郭印

园林摇落露寒梢，秋成穰穰弥四郊。
千里播种无不毛，妻儿温饱忘啼号。
馀粒施及禽与猱，有田宁复弃而逃。
太守牧民如牧马，宣化承流王泽下。
欲希禹稷事躬稼，垦亩劝耕谩隙罅，
召杜龚黄乃其亚。黄云泱漭覆原野，
乐弥丰年醉琼斝。古邛旧敝人人说，
久困征诛心已折。析家荡产纷更迭，
身罹罪罟无从雪。漫道当时富盐铁，
汉志食货忍重阅，嗟我妇子难全活。
今年谁料胜常年，入绢得盐偿本钱。
里绝追呼俗自便，闭门稚耋得安眠。
十日一风五日风，邻村稽首羡兹土。
白头半刺才窳苦，赖此贤侯百废举。
空庭吏散鸟驯除，谣闻击壤同康衢。
侯於公卿地有馀，利泽行推遍海隅。
呜呼利泽行推遍海隅，坐使斯民愁叹为嬉娱。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。